SL Uradni list Evropske unije C 147/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 147/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CITRON DE MENTON“

Št. EU: FR-PGI-0005-01299 – 5.1.2015

ZGO ( X ) ZOP ( )

1. Ime

„Citron de Menton“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1. 6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1

Ime „Citron de Menton“ označuje sveže, cele sadeže vrste Citrus limon in njene sorte: Adamo, Cerza, Eureka, Santa Teresa in sorto, lokalno poimenovano „Menton“.

Pobira se ročno. Po pobiranju se ne obdela z nobenim kemijskim postopkom in ne prevleče z voskom, ne glede na njegovo sestavo.

Ima naslednje značilnosti:

— barva lupine: pridobljena na drevesu, svetlo rumena do zelenkasto rumena na stopnji zrelosti „primeur“, živo rumena in sijoča pri optimalni zrelosti. V obdobju zimskega nočnega mraza je lahko tudi zelo žive rumene barve, skoraj fluorescentna,

— lupina ima drobno zrnato strukturo in se močno drži mesa limone,

— najmanjši premer je 53 mm, največji pa 90 mm (meri se na območju največje širine sadeža),

— vonj sprošča zelo izrazite aromatične esence sveže limonske trave,

— najmanjša vsebnost soka je 25 % skupne teže sadeža (prečiščen sok),

— zelo dišeč sok kiselkastega okusa brez grenkobe, katerega razmerje E/A (vsebnost sladkorja, izražena v suhem ekstraktu „E“/kislost, izražena s citronsko kislino „A“) je med 1,2 in 2,2,

— kategorija „ekstra“ ali I glede na predpise, ki se uporabljajo.

Vključiti je mogoče nove sorte, pod pogojem, da za njih veljajo zgoraj opisane značilnosti in pod pogojem, da so vpisane v francoski katalog, da jih izbere francoski nacionalni inštitut za raziskave na področju kmetijstva in da so bile deset let testirane na svojem geografskem območju. Seznam sort se po vsaki spremembi pošlje proizvajalcem, izvajalcem nadzora in pristojnim nadzornim organom.

Limone „Citron de Menton“ se tržijo z enim ali dvema listoma na peclju pri vsaj 30 % sadežev. Listi, ki so svetlo zelene barve, so veliki, suličasti in z nekoliko nazobčanim robom.

Oblika predstavitve: serije s sadeži po velikosti, v razsutem stanju ali v posodici z maso do 2 kg.

Pri prodaji v razsutem stanju je razvrstitev po velikosti limon „Citron de Menton“ naslednja: največja razlika med velikostmi ne presega širine treh velikosti skupaj na lestvici velikosti (oznake velikosti).

Pri prodaji limon „Citron de Menton“ v posodicah sadeži spadajo samo v kategorijo „ekstra“ in ustrezajo samo eni oznaki velikosti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Gojenje in obiranje limon „Citron de Menton“ potekata na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Limone „Citron de Menton“ se pakirajo:

— v pakete s težo do 8 kg,

— v pakete s težo do 15 kg samo za sadeže, ki so namenjeni predelavi,

— v posodice s težo do 2 kg.

3.6 Posebna pravila za označevanje proizvoda, za katerega se uporablja registrirano ime

Na označbi je ime „Citron de Menton“, izpisano v celoti.

4. Jedrnata opredelitev geografskega območja

Geografsko območje se razteza na ozemlju naslednjih občin departmaja Alpes-Maritimes:

Castellar, Gorbio, Roquebrune-Cap-Martin, Sainte-Agnès in Menton.

5. Povezava z geografskim območjem

Posebnosti geografskega območja

Geografsko območje „Citron de Menton“ ima naslednje značilnosti:

Naravni dejavniki

Geografsko območje limone „Citron de Menton“ je najsevernejše območje gojenja limon na svetu, leži pa med morjem (7 km zračne linije od Sredozemskega morja) in gorami (več vrhov, višjih od 1 000 m). Od teh gora se v smeri od severovzhoda proti jugozahodu odcepi hribovje, ki se nenadoma konča v morju pri obmejnem kraju Saint-Louis in na rtu Cap-Martin.

Na geografsko območje limone „Citron de Menton“ vpliva mikroklima s temi značilnostmi:

— majhne temperaturne razlike z milimi zimami (v povprečju 10 °C), z izjemo kratkega obdobja konec januarja in v začetku februarja; prijetno topli (v povprečju 16 °C), vendar deževni (v povprečju 70 mm na mesec) pomlad in jesen ter toplo, vendar ne prevroče poletje (v povprečju od 23 do 27 °C),

— močna osončenost (2 800 ur na leto), ki omogoča, da temperatura vso zimo ostane zmerna,

— megla, ki omejuje močno poletno osončenost,

— zmerni vetrovi: lahni vetrovi z morja in kopenski vetrovi, ki jih blaži gorati relief okolice,

— poletna vlažnost približno 75 %, podobno kot na tropskih območjih.

Za tla geografskega območja limon „Citron de Menton“ je značilna peščena matična kamnina, imenovana „mentonski peščenec“, z ilovnato-peščeno do peščeno-ilovnato strukturo in nekoliko višjo pH-vrednostjo, ki znaša približno 8.

Vodna mreža geografskega območja „Citron de Menton“ je gosta, veliko hudournikov pa priča o zadostni prisotnosti podtalnice.

Človeški dejavniki

Prvi agrumi so se v Mentonu pojavili leta 1341. Pravi razcvet gojenja agrumov se je zgodil v 17. in 18. stoletju, ko so se pojavila prva zakonodajna besedila, ki so urejala gojenje agrumov in trgovino z njimi. Vrhunec gojenja in trgovine z limonami „Citron de Menton“ je trajal približno stoletje, in sicer od sredine 18. do sredine 19. stoletja. Gojenje agrumov je torej najpomembnejša gospodarska dejavnost v Mentonu. Leta 1956 je limonovce – poleg drugih razlogov, ki prispevajo k upadu gojenja limonovcev, kot je opuščanje kmetovanja – uničevala tudi bolezen „mal secco“, ki jo povzroča askomiceta Phoma tracheiphila Petri. Vendar pa od leta 1992 poteka dejavno oživljanje lokalnega gojenja agrumov z dodeljevanjem finančnih pomoči pridelovalcem in ohranjanjem kmetijskih površin. Med letoma 2004 in 2012 je bilo posajenih 3 000 dreves, skupno število limonovcev je leta 2012 tako znašalo 5 000.

Skozi zgodovino so mentonski pridelovalci agrumov večinoma pridelovali eno lokalno sorto, imenovano Menton. Po opustošenju, ki ga je povzročila bolezen leta 1956, so pridelovalci začeli gojiti druge sorte limon, prilagojene lokalnim pedoklimatskim razmeram.

Limone „Citron de Menton“ se gojijo na temu namenjenih terasah (lokalno se imenujejo „restanques“), ki omogočajo največji možni izkoristek osončenja.

Limone „Citron de Menton“ se pridelujejo na namakalnih parcelah na višini največ 390 m in na razdalji največ 7 km zračne linije od morja.

Pridelovalci pridelajo vsaj eno letno količino med februarjem in septembrom, pri čemer redno izločajo nerodovitne ali premalo rodovitne poganjke (vejice, ki porabljajo hranilne snovi v škodo rodovitnih vej).

Obiranje sadežev poteka celo leto glede na dozorelost, saj vsi sadeži na drevesu ne dozorijo istočasno. Obiranje se izvaja ročno in v več etapah, pri čemer se izbirajo že dozoreli sadeži. Barva, ki je zaželena za trženje, je pridobljena na drevesu. Pobiranje mora biti pazljivo: trganje vsakega sadeža posebej, uporaba zabojev ali kartonskih škatel, ki lahko vsebujejo največ 20 kg sadja, prepoved vrečk zaradi možnosti pregretja.

V Mentonu je v navadi, da se sadeži odtrgajo skupaj z nekaj listi. To je hkrati prepoznavni znak in zagotovilo za svežino. V izogib poškodbam lupine se peclji sadežev, odtrganih brez listov, odrežejo pri čaši.

5.1 Posebnosti proizvoda

Za limono „Citron de Menton“ je značilno naslednje:

— barva, naravno pridobljena na drevesu, in sicer svetlo rumena ali zelenkasto rumena pri limonah na stopnji zrelosti „primeur“, živo rumena in sijoča pri optimalni zrelosti in zelo živo rumena (skoraj fluorescentna) v obdobju zimskega nočnega mraza,

— drobno zrnata struktura lupine, ki se močno drži mesa limone,

— močan vonj s poudarkom na aromi sveže limonske trave, ki se sprosti zlasti, ko sadež stisnemo,

— sok močnega in prijetnega vonja ter kiselkastega okusa brez grenkobe.

5.2 Vzročna povezava med geografskim območjem in določeno kakovostjo, slovesom ali drugimi značilnostmi proizvoda

Vzročna povezava med geografskim območjem mentonskega bazena in limono „Citron de Menton“ temelji na določeni kakovosti in slovesu te limone.

Poseben položaj geografskega območja limone „Citron de Menton“ med morjem in gorami omogoča mentonskemu območju posebno podnebje, ki pojasni posebnosti te limone:

— gorska pregrada na severu ščiti limonovce pred škodo, ki bi jo v obdobju rasti plodov lahko povzročili zahodni, severni in severovzhodni veter,

— veter z morja ugodno vpliva na limonovce, saj jim zagotavlja zadostno prezračenost,

— pobočja hribovja mentonskega območja iz peščene matične kamnine so že stoletja primerna izbira za gojenje agrumov na urejenih terasah do višine 390 m (nad to mejo podnebje ni več ustrezno), saj ugodno vplivajo na rodovitnost (prezračena tla), zmanjšujejo tveganje zmrzali in zagotavljajo pogoje za zorenje plodov (sproščanje toplote),

— posebna vlažnost mentonskega bazena, podobna tropski, ugodno vpliva na gojenje limonovcev,

— milo podnebje pod vplivom morja (zemljišča so od morja oddaljena manj kot 7 km zračne linije) in megla med toplo sezono, ki zmanjšujeta preveliko izpostavljenost soncu, preprečujeta kopičenje sladkorjev in tako omogočata kiselkast, vendar ne grenak okus limone „Citron de Menton“,

— majhno nihanje dnevnih in nočnih temperatur omogoča zlasti poudarjeno barvo, značilno za limono „Citron de Menton“,

— relativen mraz mentonskega območja od sredine januarja do konca februarja omogoča pridelavo sadežev lepe barve, kiselkastega okusa in primernih za staranje,

— ne prevelika vlažnost in kratkotrajno deževje spomladi in jeseni, kar je povezano z odsotnostjo poljščin in majhnimi sadovnjaki, pa tudi s pridelovalnimi praksami (zlasti obrezovanje), omogočata izjemno lokalno biotsko raznovrstnost, ki prispeva k obvladovanju škodljivcev, in tako omogoča zelo visoko zdravstveno kakovost pridelkov in zelo redko uporabo fitosanitarnih sredstev,

— zdravstvena kakovost in posebna primernost za staranje te sorte limone pojasnjujeta tudi odsotnost potrebe po uporabi postopkov, ko je pridelek že pobran (fungicidi), in prevlek iz voska.

Obrezovanje omogoča pridelavo sočnega sadeža ustrezne velikosti. Tudi možnosti namakanja in običaji pri obiranju (ročno, v več etapah in zelo previdno) prispevajo k pridelavi sadežev visoke kakovosti, in sicer na ravni videza (celovita lupina, skoraj brez napak) in okusa (zrelost dosežena na drevesu, minimalna vsebnost soka, razmerje E/A, sadje ne dozori v skladišču).

Posebne lastnosti limone „Citron de Menton“ so tiste, ki omogočajo njen nacionalni in svetovni sloves. Posvečena ji je tudi knjiga: „Citron de Menton“, ki jo je izdala založba ROM (december 2005).

Limono „Citron de Menton“ zaradi kakovosti in vonja lupine, pa tudi soka zelo cenijo veliki francoski kuharski mojstri, kot so Alain Ducasse (restavracija „Louis XV“ v Monaku), Paul Bocuse (restavracija „Les frères Troisgros“) ali pa Joël Robuchon, ki je izjavil: „Edinstven vonj, nežno kiselkast okus in zelo dišeča lupina.“

Posebne lastnosti limone „Citron de Menton“ pojasnjujejo tudi, zakaj je tako zelo iskana za proizvodnjo mnogih predelanih proizvodov: slaščic, limoninih likerjev, marmelad, odišavljenega oljčnega olja itd.

Na festivalu „Fête du Citron“ v Mentonu se že od leta 1934 zbere na tisoče gledalcev (200 000 obiskovalcev leta 2011), ki prihajajo iz Francije in tujine. Festival je tretji najbolj priljubljen dogodek departmaja Alpes-Maritimes. Z limonami in pomarančami okrašeni vozovi se v sprevodu peljejo skozi Menton in cvetni aranžmaji, ki temeljijo na agrumih, krasijo mentonske vrtove.

Sklic na objavo specifikacije

(drugi pododstavek člena 6(1) te uredbe (2))

https://info.agriculture.gouv.fr/gedei/site/bo-agri/document_administratif-735ca22e-cd8a-4112-9dfc-61ffde2e063c/telechargement

(1) UL L 343, 14.12.2012, str. 1.

(2) Glej opombo 1.